Peuter sterf ná ure in warm motorArgieffoto Die polisie van die Amerikaanse deelstaat Utah ondersoek die dood van ŉ tweejarige peuter ná hy tydens ŉ gesinsuitstappie vermoedelik in die motor aan die slaap geraak het. Volgens die Washington-polisie het die voorval gebeur tydens ŉ familiereünie in die suidelike gedeeltes van Utah waar temperature die afgelope tyd hoër as 38 °C was. Lt. David Crouse, woordvoerder van die Washington-polisie, het gesê ŉ hele paar families het glo as deel van hul reünie na St. George gereis om vir ŉ dag daar te kuier. Crouse het tydens ŉ nuuskonferensie gesê die peuter het glo saam met ander kinders in een van die familielede se bussie teruggery en op pad terug huis toe aan die slaap geraak. Die familie het glo met hul aankoms by die huis dadelik vertrek na ŉ “geestelike byeenkoms” vir volwassenes en nie besef dat die tweejarige nie saam met die ander kinders uit die motor geklim het nie. Crouse sê die kinders is deur ŉ oppasser opgepas wat nie besef het dat die peuter nie saam met die ander kinders speel nie. Die familie het eers ná hul byeenkoms, sowat ses uur later, na die tweejarige begin soek. Die peuter se pa het hom, reeds dood, in die motor aangetref. Crouse het aan CBS gesê die peuter se sterfte word in dié stadium as ŉ ongeluk beskou. ŉ Ondersoek na die voorval duur voort. Bron: Fox